Omnibus presentes litteras inspecturis frater Stephanus permissione diuina humilis abbas ecclesie Sancti Benigni, et frater Poncius eadem permissione humilis abbas Besuensis in Domino salutem. Nouerit uniuersitas vestra quod cum inter viros venerabiles et religiosos, abbatem et conuentum Sancti Stephani diuionensis ex una parte, et Bertrandum Pelerini domini ducis Burgundie camerarium ex altera, super rebus annotatis inferius discordia uerteretur. Tandem per bonos uiros dicta discordia pacificata inter eos amicabiliter extitit in hunc modum, videlicet quod dictus Bertrandus pro se et suis heredibus presentibus et futuris, quitauit dicti abbati et conuentui et ecclesie ac successoribus eorum in perpetuum quidquid iuris, rationis et actionis ipse et Geruasius Chaucharz, socer suus, unquam habuerunt et habere potuerunt et debuerunt in magno clauso sito retro grangiam eorum de Aqueductu, et in vinea sita in finagio quod vocatur Champ Eurart, et duos domos ligneas cum earum mansis et pertinentiis que fuerunt Nicholai Rusi sitas Diuione retro capellam ducis Diuionis, et domos lapideas cum virgulto et cellario et cum toto manerio et pertinentiis earum ligneis et lapideis que fuerunt domini Johannis Chauchart defuncti, sitas diuionensi in castro ante furnum. Quitauit insuper et absoluit in perpetuum predictus Bertrandus pro se et suis heredibus presentibus et futuris dictos abbatem et conuentum ac ecclesiam et successores eorum de omnibus debitis in quibus ipsi et ecclesia ac successores eorum ei et dicto Geruasio teneri potuerunt usque ad diem confectionis presentium litterarum, et si alique littere super premissis confecte de cetero apparerent, voluit et concessit pro se et suis heredibus supradictis ut contra eos et eorum ecclesiam nullius sint valoris vel moranti nec habeant alicuius roboris firmitatem; hanc autem quitationem predictam et pacem Jaquetus filius predicti Bertrandi coram nobis laudauit, voluit et concessit, et ratam habuit et habere promisit in perpetuum atque firmam; promiserunt insuper et tenentur dicti Bertrandus et Jaquetus quitationem presentem omnium predictorum erga quam heredes eorum sub obligatione bonorum suorum omnium dictis abbati et conuentui et eorum successoribus garantire et defendere et facere teneri, et inuiolabiliter in perpetuum obseruari. Quitauerunt et dicti Bertrandus et Jaquetus pro se et eorum heredibus presentibus et futuris dictis abbati et conuentui et ecclesie ac successoribus eorum in perpetuum quidquid iuris rationis et actionis dictus Geruasius et ipse unquam habuerunt, et habere potuerunt et debuerunt in quodam prato sito in Lampone quod vocatur magna insula, deductis primo septem falcatis quas in eodem prato ipsi abbas et conuentus et eorum antecessores recipere consueuerunt. Ipsi autem abbas et conuentus pro bono pacis et pro concordia supradicta et quitatione omnium predictorum habito nihilominus respectu ad liberalitatem quod dictus Girardus fecit eis et eorum ecclesie et ad deuotionem quam erga eos et eorum ecclesiam habere noscitur ei et suis heredibus, unanimiter et concorditer dederunt et concesserunt in feodum et casamentum perpetuum pratum eorum situm en Lampone quod vocatur parua insula iuxta dictam magnam insulam. Ita quod sui heredes seu quicumque alii tenebunt illud pratum pro tempore ab ipsis et ecclesia et successoribus eorum illud in feodum et casamentum perpetuo tenebunt, et inde abbati ecclesie predicte hommagium facere tenebuntur, et de hoc in domo Sancti Stephani dicti Bertrandus recognouit se fecisse hommagium abbati ecclesie prenotate; hec autem omnia supradicta dicti Bertrandus et Jaquetus coram nobis iuramento prestito promiserunt tenere et obseruare perpetuo, pro se, et omnibus eorum heredibus presentibus et futuris et in nullo de cetero pro se vel per alios contraire. Et ad hec inuiolabiliter obseruanda pariter et tenenda, se et heredes suos et omnia bona eorum dictis abbati et conuentui et ecclesie ac successoribus eorum specialiter obligarunt, quitantes nihilominus dictos abbatem et conuentum et ecclesiam ac successores eorum de omnibus querelis, discordiis, calumpniis et actionibus que tam pro ipsis quam pro dicto Geruasio Chauchart aduersus ipsos abbatem et conuentum et predecessores et ecclesiam eorum quoquo modo usque nunc competere potuerunt. In horum igitur omnium testimonium et munimine ad preces dictorum Bertrandi et Jaqueti, et de uoluntate dictorum abbatis et conuentus presentibus litteris sigilla nostra apposuimus. Actum anno Domini M°. CC°. quadragesimo octauo, mense octobri.